# Раздел III

**ОБРАЗЦИ НА ДОКУМЕНТИ И УКАЗАНИЯ ЗА ПОДГОТОВКАTA ИМ**

**I. ПОДГОТОВКА НА ОФЕРТАТА**

Участниците трябва да се запознаят с всички указания и условия за участие, дадени в документацията за участие. При изготвяне на офертата всеки Участник трябва да се придържа точно към условията, обявени от Възложителя.

С подаването на оферта се счита, че Участникът се съгласява с всички условия на възложителя, в т.ч. с определения от него срок на валидност на офертите и с проекта на договор.

В процедурата за възлагане на настоящата обществена поръчка може да участва всяко българско или чуждестранно физическо или юридическо лице, както и тяхно обединение.

Всеки Участник в процедурата има право да представи само една оферта. Едно физическо или юридическо лице може да участва само в едно обединение. Лице, което участва в обединение или е дало съгласие и фигурира като подизпълнител в офертата на друг Участник, не може да представя самостоятелна оферта. Свързани лица не могат да бъдат самостоятелни кандидати или участници в една и съща процедура.

В случай, че Участникът участва като обединение (или консорциум), което не е регистрирано като самостоятелно юридическо лице, се представя копие от документ за създаване на обединението, съдържащ клаузи, които:

1. определят точно и ясно разпределението на изпълнението на отделните видове дейности между отделните участници в обединението, включително определяне на партньор, който да представлява обединението за целите на обществената поръчка.Изискването е с цел осигуряване на възможност за преценка за спазване на изискванията на ЗОП и настоящата документация от отделните членове на обединението;

2. гарантират, че съставът на обединението няма да се променя за целия период на изпълнение на договора и до края на гаранционния срок съгласно подписания договор за изпълнение на настоящата обществена поръчка;

3. гарантират, че всички членове на обединението са отговорни заедно и поотделно за изпълнението на договора.

Когато Участникът, определен за изпълнител е неперсонифицирано обединение на физически и/или юридически лица, Възложителят не изисква създаване на юридическо лице преди подписване на договор за изпълнение на обществената поръчка, но договорът за обществена поръчка се сключва, след като изпълнителят представи пред възложителя заверено копие от удостоверение за данъчна регистрация и регистрация по БУЛСТАТ или еквивалентни документи съгласно законодателството на държавата, в която обединението е установено.

До изтичане на срока за подаване на офертите всеки Участник може да промени, допълни или оттегли офертата си.

Участникът ще бъде отстранен от участие в обществената поръчка, когато са налице обстоятелствата по чл.54, ал.1 от ЗОП, освен в случаите по чл.54, ал.5 или при условията на чл.56 от ЗОП. За участника не трябва да са налице обстоятелствата по чл.3, т.8 от Закона за икономическите и финансовите отношения с дружествата, регистрирани в юрисдикции с преференциален данъчен режим, свързаните с тях лица и техните действителни собственици (ЗИФОДРЮПДРСТЛТДС) и по чл.69 от Закона за противодействие на корупцията и за отнемане на незаконно придобитото имущество (ЗПКОНПИ).

При подаване на офертата си, Участникът може да посочи чрез изрично отбелязване коя част от нея има конфиденциален характер, като постави гриф „Конфиденциална информация” или „Търговска тайна” върху всяка страница на документите, за които счита, че съдържат такава информация, и да изисква от Възложителя да не я разкрива. Участниците не могат да се позовават на конфиденциалност по отношение на предложенията от офертите им, които подлежат на оценка.

Офертата се подготвя при спазване на задълженията, свързани с данъци и осигуровки, опазване на околната среда, закрила на заетостта и условията на труд, приложими към обекта на обществената поръчка. Във връзка с разпоредбата на чл.47, ал.4 от ЗОП органите, от които участниците могат да получат необходимата информация за приложимите правила и изисквания са:Относно приложимите норми към строителството: Министерство на регионалното развитие и благоустройството (<http://www.mrrb.government.bg/>), Дирекция за национален строителен контрол (<http://www.dnsk.mrrb.government.bg/>), като и към Камарата на строителите в България (<https://www.ksb.bg/> ); Относно данъци и осигуровки: Министерство на финансите (<http://www.minfin.bg/> ). Национална агенция за приходите (<http://www.nap.bg/> ); Относно закрила на заетостта и условията на труд: министерство на труда и социалната политика (<https://www.mlsp.government.bg/>), Агенция по заетостта (<http://www.az.government.bg/>), Главна инспекция по труда (<http://www.gli.government.bg/)>, Главна дирекция „Пожарна безопасност и защита на населението“ (<https://www.mvr.bg/gdpbzn>); Относно опазване на околната среда: Министерство на околната среда и водите (<https://www.moew.government.bg/> ).

**1. Съдържание на офертата**

**1.1. ДЕКЛАРАЦИЯ по чл.192, ал.3 от ЗОП**

Към офертата участниците подават Декларация по чл. 92, ал.3 от ЗОП, образец на възложителя за липсата на основанията за отстраняване и съответствие с критериите за подбор (файл: *III.Образец 1ДЕКЛАРАЦИЯ по чл.192, ал.3 от ЗОП.doc*). Декларацията се представя на хартиен носител, попълнена, подписана и представена в съответствие с изискванията на ЗОП, ППЗОП и условията на възложителя. В нея се посочват националните бази данни, в които се съдържат декларираните обстоятелства, или компетентните органи, които съгласно законодателството на държавата, в която кандидатът или участникът е установен, са длъжни да предоставят информация на възложителя.

Възложителят отстранява участник, за когото е налице някое от обстоятелствата по чл.54, ал.1. Основанията по чл.54, ал.1, т.1, 2 и 7 се отнасят за лицата, които представляват участника. Когато участникът се представлява от повече от едно лице, декларацията за обстоятелствата по чл.54, ал.1, т.3 - 6 се подписва от лицето, което може самостоятелно да го представлява. Към декларацията по чл.192, ал.3 от ЗОП (Образец № 1) се прилагат документи за доказване на предприетите мерки за надеждност, в случай че е налице някое от основанията за отстраняване, но той е предприел съответни действия, в резултат на които ще отпаднат и пречките за допускането му до участие.

Когато Участникът е обединение, което не е юридическо лице, декларацията по чл.192, ал.3 от ЗОП се подава от всеки от участниците в обединението. При необходимост от деклариране на обстоятелства, относими към обединението, декларацията по чл.192, ал.3 от ЗОП се подава и за обединението. Към нея се прилага копие от документ, за създаване на обединението, а относно конкретната обществена поръчка: информация във връзка с правата и задълженията на участниците в обединението; разпределението на отговорността между членовете на обединението, дейностите, които ще изпълнява всеки член на обединението и определен и посочен партньор, който ще представлява обединението за целите на настоящата обществена поръчка.

**1.2.** **Техническо предложение** – представя се на хартия, подпечатано и подписано от лице, което може самостоятелно да представлява Участника и съдържа Предложение за изпълнение на поръчката, попълнено в съответствие с техническата спецификация и на документацията на поръчката - Образец № 2. (файл: *III.Образец 2\_Техническо предложение.doc*).

**1.3. Ценово предложение** –съдържа предложението на Участника относно единичните цени за изпълнение на видовете работи по обществената поръчка. Попълва се Образец №3 (файл: *III. Образец 3.Ценово предложение.doc*) – на хартия, подпечатано и подписано от лице, което може самостоятелно да представлява Участника.

При отваряне на офертите, комисията ще оповести ценовото предложение на всеки участник. Ценовото предложение се прилага към останалите документи и не се поставя в отделна опаковка/плик.

**2. Запечатване и подаване на документи от участниците**

Документите, свързани с участието в процедурата, се подават на хартиен носител. Представят се от Участника или от упълномощен от него представител – лично или чрез пощенска или друга куриерска услуга с препоръчана пратка с обратна разписка в община Добричка **-** град Добрич, п.к.9300, ул. „Независимост“ № 20 в Центъра за услуги и информация (ЦУИ) в работно време от 8:00 до 17:00, до датата, посочена в обявата.

Документите се представят в запечатана, непрозрачна опаковка, върху която се посочват: • наименованието на Участника, включително участниците в обединението, когато е приложимо; • адрес за кореспонденция, телефон, факс и електронен адрес; • наименованието на обществената поръчка, за която се подава офертата

|  |  |
| --- | --- |
| Наименование на Участника/ Участници в обединението:  /*когато е приложимо*/ |  |
| Адрес за кореспонденция: |  |
| Телефон, Факс, ел.адрес |  |
| Наименование на обществената поръчка: | **ОСНОВЕН РЕМОНТ НА ЧИТАЛИЩЕ „ХРИСТО СМИРНЕНСКИ“ СЕЛО ОДЪРЦИ, ОБЩИНА ДОБРИЧКА – ИНЖЕНЕРИНГ /проектиране и строителство/** |

Опаковката включва:

•ДЕКЛАРАЦИЯ по чл.192, ал.3 от ЗОП (образец № 1);

* Предложение за изпълнение на поръчката (образец № 2) и приложимите към него документи
* Ценово предложение (образец № 3) с приложени анализи на единичните цени от ценовата таблица – не е необходимо да се представя в отделен запечатан непрозрачен плик.

**3. Отговорност**

Възложителят не носи отговорност за неполучаването на оферти или за получаването им след указания срок. Ако Участникът изпраща офертата чрез препоръчана поща или куриерска служба, разходите са за негова сметка. В този случай той следва да изпрати офертата така, че да обезпечи нейното пристигане на посочения от Възложителя адрес преди изтичане на срока за подаване на офертите. Рискът от забава или загубване на офертата е за Участника. Възложителят не се ангажира да съдейства за пристигането на офертата на адреса и в срока определен от него. Участникът не може да иска от Възложителя съдействия като: митническо освобождаване на пратка; получаване чрез поискване от пощенски клон; взаимодействия с куриери или други.

**4. Приемане на оферта/връщане на оферта**

При приемането на офертата се вписва в регистър, в който се отбелязва подателят, номер, дата и час на получаване. Върху непрозрачната опаковка се отбелязва номер, дата и час на получаване, за което на приносителя се издава документ.

Не се приемат оферти, които са представени след изтичане на крайния срок за получаване или са в незапечатана опаковка или в опаковка с нарушена цялост.

Когато към момента на изтичане на крайния срок за получаване на оферти пред ЦУИ на община Добричка, все още има чакащи лица, те се включват в списък, който се подписва от представител на Възложителя и от присъстващите лица. Офертите на лицата от списъка се завеждат в регистъра, по чл.48, ал.1 от ППЗОП и се приемат по вече описания ред. Не се допуска приемане на заявления за участие или оферти от лица, които не са включени в списъка.

**5. Други изисквания**

Офертата се изготвя на български език. Всички документи, приложени към нея трябва да бъдат на български език. Когато е представен документ на чужд език, той се придружава от превод на български език. Копието на документа за създаване на обединението, информацията, свързана с правата и задълженията на участниците в обединението, разпределението на отговорността между членовете на обединението и дейностите, които ще изпълнява всеки член на обединението, както и документът, удостоверяващ вписването на строителя в аналогичен професионален регистър, съгласно законодателството на държавата, в която e установен се представят в официален превод.

*„Официален превод“ е превод, извършен от преводача, който е вписан в списък на лице, което има сключен договор с Министерството на външните работи за извършване на официални преводи. За „Официален превод" виж* [*http://www.mfa.bg*](http://www.mfa.bg) *.*

В офертата и приложените документи не се допускат никакви вписвания между редовете, изтривания или корекции.

До изтичане на срока за получаване на оферти, всеки Участник може да промени, допълни или оттегли офертата си. Допълнението/промяната на офертата трябва да отговарят на изискванията и условията за представяне на първоначалната оферта, като върху опаковката бъде отбелязан и текст **„Допълнение/Промяна на оферта (с входящ номер)”** – за наименованието на обществената поръчка, за която се внася допълнението/промяната.

**II. УКАЗАНИЯ ЗА ПОПЪЛВАНЕ НА ОБРАЗЦИТЕ НА ДОКУМЕНТИТЕ**

**1. ДЕКЛАРАЦИЯ по чл. 192, ал. 3 от ЗОП**

При подаване на оферта Участникът декларира липсата на основания за отстраняване чрез представяне на попълнена декларация – Образец № 1. В нея се предоставя съответната информация, изисквана от Възложителя, и се посочват националните бази данни, в които се съдържат декларираните обстоятелства, или компетентните органи, които съгласно законодателството на държавата, в която кандидатът или участникът е установен, са длъжни да предоставят информация. Когато участникът е посочил, че ще използва капацитета на трети лица за доказване на съответствието с критериите за подбор или че ще използва подизпълнители, за всяко от тези лица се представя отделна декларация.

**ПОПЪЛВАНЕ НА ФОРМУЛЯРА**

**1.1. ЧАСТ ПЪРВА:**Информация за процедурата за възлагане на обществена поръчка е попълнена от Възложителя.

**1.2. ЧАСТ ВТОРА:** Информация за икономическия оператор

**Раздел А:** Информация за икономическия оператор **-** Посочва се пълното наименование на Участника, ЕИК/БУЛСТАТ или друг идентификационен номер, съгласно регистрацията в държавата, в която е установен, лице/лица за контакт с икономическия оператор.

Предоставя се информация за формата на участие: обединение, група, консорциум или други подобни. Посочва се ролята на Участника, попълващ декларацията, посочват се другите лица, участващи в обединението /групата/ консорциума и т.н.; посочва се името на обединението/ групата, когато е приложимо.

В случай, че Участник е обединение, което не е юридическо лице, към декларацията се прилага копие от документ за създаване на обединението, както и следната информация във връзка с конкретната обществена поръчка: 1. правата и задълженията на участниците в обединението; 2. разпределението на отговорността между членовете на обединението; 3. дейностите, които ще изпълнява всеки член на обединението. С документа следва да се гарантира, че съставът на обединението няма да се променя за целия период на изпълнение на обществената поръчка.

**Раздел Б:** Информация за представителите на икономическия оператор - Посочват се данни на лицето упълномощено /лицата упълномощени/ да представляват Участника за целите на възлагането на настоящата поръчка. Записват се адрес, телефон, факс и електронна поща, които ще се използват за контакт с Участника.

**Раздел В:** Информация относно използването на капацитета на други субекти - Попълва се, когато Участникът ще използва капацитета на други субекти, за да изпълни изискванията на Възложителя по отношение на критериите за подбор. Всяко лице – трета страна предоставя Декларация, съдържаща информацията на раздели А и Б от част ІІ и от част ІІІ, както и информацията в част IV, доколкото тя има отношение към специфичния капацитет, който се използва за изпълнението на поръчката.

**1.3 ЧАСТ ТРЕТА:** Основания за изключване

В тази част се декларира липсата на задължителни основания за отстраняване според чл.54, ал.1 от ЗОП. Основанията по ал.1, т.1, 2 и 7 се отнасят за лицата, които представляват участника съгласно регистъра, в който е вписан, ако има такъв, или документите, удостоверяващи правосубектността му. Когато в състава на тези органи участва юридическо лице, основанията се отнасят за физическите лица, които го представляват съгласно регистъра, в който е вписано юридическото лице, ако има такъв, или документите, удостоверяващи правосубектността му.

Обстоятелствата по чл.54, ал.1, т.3 - 6 от ЗОП, както и тези, свързани с критериите за подбор, се попълват в декларацията по чл.192, ал.3 от ЗОП (Образец № 1), подписана от лице, което може самостоятелно да представлява съответния стопански субект.

Когато Участникът е обединение, което не е юридическо лице, обстоятелствата по чл. 54, ал. 1, т. 3 – 6 се попълват в декларацията по чл. 192, ал. 3 от ЗОП (Образец № 1), подписан от представляващия обединението.

Попълват се:

**Т. 1 и Т. 2:** Основания, свързани с наказателни присъди;

**Т. 3:** Основания, свързани с плащането на данъци или социални осигуровки;

**Т. 4:** Основания, свързани с представяне на документи с невярно съдържание и укриване на изискваща се информация;

**Т. 5:** Основания, свързани с нарушение на трудовото законодателство;

**Т. 6:** Основания, свързани с конфликт на интереси;

**Т. 7:** Наличие на свързаност по смисъла на §. 2, т.45 от Допълнителни разпоредби на ЗОП между участници в конкретна процедура;

**Т. 8:** Наличие на обстоятелство по чл.3, т.8 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици (ЗИФОДРЮПДРСТЛТДС);

**Т 9:** Обстоятелства по чл.69 от Закона за противодействие на корупцията и за отнемане на незаконно придобитото имущество (ЗПКОНПИ).

**1.4. ЧАСТ ЧЕТВЪРТА:** Критерии за подбор

При участие на обединения, които не са юридически лица, съответствието с критериите за подбор се доказва от обединението участник, а не от всяко от лицата, включени в него, с изключение на съответна регистрация, представяне на сертификат или друго условие, необходимо за изпълнение на поръчката, съгласно изискванията на нормативен или административен акт и съобразно разпределението на участието на лицата при изпълнение на дейностите, предвидено в договора за създаване на обединението.

**Раздел А:** Годност – попълва се информацията, свързана със съответствието на участника с поставените от Възложителя изисквания за годност (правоспособност) за упражняване на професионална дейност.

Изпълнител на поръчката е всяко юридическо лице или обединение на юридически и/или физически лица, което може да извършва строителство и да изготвя инвестиционни проекти на територията на Република България.

* Дейностите по обследване на съществуващата сграда, изготвяне на инвестиционен проект и упражняване на авторски надзор по време на строителството се изпълняват от проектант по смисъла на чл.162 от Закона за устройство на територията (ЗУТ). В процедурата за възлагане на настоящата обществена поръчка може да участва всяко българско или чуждестранно физическо и/или юридическо лице, както и тяхно обединение. Съгласно чл.162 от ЗУТ, проектант е физическо или юридическо лице, включващо в състава си физически лица, притежаващи необходимата проектантска правоспособност. Съгласно глава Двадесет и втора „Техническа правоспособност“ от ЗУТ

Чужденци и граждани на държави - членки на Европейския съюз, или на други държави - страни по Споразумението за Европейското икономическо пространство, на които е призната професионалната квалификация по реда на Закона за признаване на професионални квалификации, могат да извършват проучвателни, проектантски, контролни, строителни и надзорни дейности в обхвата на квалификацията си при условията на Закона за камарите на архитектите и инженерите в инвестиционното проектиране.

Участник чуждестранно лице, на което не е призната проектантска правоспособност по реда на чл.230, ал.5 от ЗУТ може да участва в процедурата при положение, че представи документ, че е вписан в аналогичен професионален регистър, съгласно законодателството на държавата, в която е установен, респективно, че физическите лица, които ще изпълнят поръчката са вписани в аналогичен регистър.

Изпълнител на поръчката - чуждестранно лице преди подписване на договора следва да представи доказателства за правоспособност по реда на чл.230, ал.5 от ЗУТ и Наредбата за условията и реда за признаване на правоспособност в областта на устройственото планиране и инвестиционното проектиране на лица с професионална квалификация "архитект", съответно "инженер", придобита в държава - членка на европейския съюз, на европейското икономическо пространство, в Швейцария и в трети държави.

* Изпълнителят на строителството на първи етап, съгласно одобрения инвестиционен проект и издаденото разрешение за строеж следва да е строител по смисъла на чл.163 от Закона за устройство на територията и да има право да извършва строителство на строежи четвърта категория, съгласно чл.137, ал.1, т.4, буква „б“ ЗУТ и Първа група строежи – „строежи от високото строителство (жилищно, общественообслужващо, промишлено)“, съгласно чл.5, ал.1, т.1 от Правилника за реда за вписване и водене на централния професионален регистър на строителя (ПРВВЦПРС).

**Раздел Б:** Икономическо и финансово състояние на участниците

Юридическото лице, което ще изпълнява строителството и физическите лица – проектанти следва да са застраховани по реда на Наредбата за условията и реда за задължително застраховане в проектирането и строителството в съответствие с изискванията на чл.171 или чл.171а или чл. 173 от ЗУТ.

Минималната застрахователна сума следва да е в съответствие с чл.5, ал.1 и ал.2 от Наредбата за условията и реда за задължително застраховане в проектирането и строителството: за физическо лице проектант – 50 000 лева, а за строителя – 100 000 лева – определя се за период една година, освен в случаите на прекратяване на дейността по реда на чл. 172, ал. 5 ЗУТ, за които застрахователните суми се определят за период 5 години.

Застраховка „Професионална отговорност“ се поддържа до изтичане на гаранционните срокове на изпълненото строителство.

При наличие на застраховка се изписват имената на застрахованото физическо лице, застрахователната сума, номера на документа, орган (служба) издал документа, уеб адрес.

**Раздел В:** Технически и професионални способности

За да установи, че участниците разполагат с необходимите човешки и технически ресурси, както и с опит за изпълнение на поръчката при спазване на подходящ стандарт за качество, Възложителят изисква от участника да е изпълнил дейности с предмет и обем, идентични или сходни с тези на поръчката, за последните:

• 5 (*пет*) години от датата на подаване на офертата - за строителство;

• 3 (*три*) години от датата на подаване на офертата - за проектантските услуги;

* Възложителят определя следните критерии за подбор, които се отнасят до техническите и професионалните способности на екипа проектанти:

● Проектантите през последните 3 (*три*) години, считано от датата на подаване на офертата, следва да са изпълнили: минимум 1 (*една*) услуга за изготвяне на инвестиционен проект за изграждане или реконструкция / рехабилитация/ основен ремонт или др. на строеж IV-та или по-висока категория, съгласно чл.137, ал.1 от ЗУТ. Обемът на проектирания строеж не е от значение. Информацията се попълва в точка 1 от раздела.

Под "изпълнени дейности" се разбират такива, които са приключили с издадено разрешение за строеж или приключил договор за проектиране.

Участникът трябва да разполага с екип от проектанти за изпълнение на предпроектните проучвания, инвестиционния проект и авторски надзор:

● Проектанти с пълна проектантска правоспособност или аналогична по следните специалности: Архитектура; Конструкции; Електрически инсталации; Отопление, вентилация и климатизация; Енергийна ефективност; Водоснабдяване и канализация.

● Проектанти, притежаващи правоспособност да изработват проекти по: План за безопасност и здраве; План за управление на строителните отпадъци; Пожарна безопасност.

● Лице, упражняващо технически контрол по част „Конструктивна" и включено в списък, изготвен и ежегодно актуализиран от Камарата на инженерите в инвестиционното проектиране.

Възложителят допуска един проектант да изработи повече части на проекта, при положение, че притежава изискуемата правоспособност.

Лицето, упражняващо технически контрол по част „Конструктивна“ не може да е проектант на която и да е част от проекта.

Техническите и професионални способности се доказват чрез списък на техническите лица, които ще изработят проекта с посочване на професионалната квалификация и съответния професионален опит.

В **точки 1 и 2** на раздел В от част IV на Декларацията се попълва информация за професионалната компетентност на проектантите. За всяко от лицата се описват съответните документи за правоспособност и квалификация с посочване на номер, дата, година на издаване, от кого и кога са издадени.За физическите лица, проектанти се попълват следните данни: имената на съответния проектант; номер на документа за правоспособност (рег.№ в КИИП за Р. България) и данни за опита.

* Възложителят определя следните критерии за подбор, които се отнасят до техническите и професионалните способности за изпълнение на строителството на Първи етап на „Основен ремонт на читалище „Христо Смирненски“ с.Одърци, община Добричка“:

● Участникът /лицето, което ще изпълнява строителството/ следва да е изпълнил дейности с предмет и обем, идентични или сходни с тези на поръчката, за последните 5 (*пет*) години от датата на подаване на офертата.

Идентични или сходни дейности са: изграждане, възстановяване, възобновяване и ремонт на обществени сгради IV**-**та или по**-**висока категория строеж, съгласно чл.137, ал.1 от ЗУТ и първа група строежи – „строежи от високото строителство (жилищно, общественообслужващо, промишлено)“,, съгласно чл. 5, ал.1, т.1 от ПРВВЦПРС, без значение на обема извършени дейности.

Под „изпълнено“ строителство се разбира строителство, приключило с въвеждане на строеж в експлоатация или приключил договор за изпълнени СМР.

В **точка 3** от раздела се предоставя списък на изпълнените дейности с идентичен или сходен предмет, като посочи: „описание“ на основните дейности (строителството); „Възложител на строежа“ (получател) - /Адрес, телефон, факс, електронна поща/; „Стойност на договора“ /лева без ДДС/; „Дата на започване и дата на приключване на строителството“.

Участникът следва да разполага с необходимия брой технически лица, включени или не в структурата му, а именно:

● Технически ръководител на обекта, отговарящ на изискванията на чл.163а, ал.2 и 4 от ЗУТ със съответното образование и опит като технически ръководител на идентично или сходно строителство;

● Отговорник за контрола на качеството, който да притежава удостоверение за контрол върху качеството на изпълнение на строителството или еквивалентно и опит като лице, отговарящо за контрола на качеството на идентично или сходно строителство;

● Експерт по безопасност и здраве в строителството, който да притежава удостоверение за „Длъжностно лице за безопасност и здраве” съгласно Наредба № РД-07-2 от 16.12.2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд или еквивалентно и опит като лице, отговарящо за безопасност и здраве в строителството на идентично или сходно строителство.

Възложителят допуска, техническият ръководител да изпълнява и задълженията на експерт по безопасност и здраве, при положение, че притежава валидно удостоверение и изискуемия опит.

Информацията се попълва в Част IV ,,Критерий за подбор”, раздел ,,В“, ,,Технически и професионални способности“ от Декларацията, като:

* **в точка 4**) се попълва информация за лицата, които **НЕ СА** в състава на участника (които не са свързани пряко с предприятието на икономическия оператор) но чийто капацитет той използва съгласно посоченото в част II, раздел В. Лицата, следва да се попълнят отделни Декларации. За всяко от лицата се посочва професионалната компетентност и професионалния опит. Описват се съответните документи за правоспособност и квалификация с посочване на номер, дата, година на издаване и издател; описва се професионалния опит.
* **в точка 5)** се попълва информацията за лицата, които **СА** свързани пряко с участника. За всеки експерт се посочват: трите имена и позиция; образование (степен, специалност, година на дипломиране, № на диплома, учебно заведение); професионална квалификация (направление, година на придобиване, № на издадения документ, издател); Професионален опит (месторабота, период, длъжност, основни функции).

**Важно: Поставените в настоящия раздел изисквания са минималните изисквания на Възложителя за изпълнение на дейностите.**

**1.5 ЧАСТ ПЕТА:** Заключителни положения

В тази част участниците декларират, че информацията, посочена в декларацията е вярна и точна, и че е представена с ясното разбиране на последствията при представяне на неверни данни. Дават официално съгласие община Добричка да получи достъп до документите, подкрепящи информацията в декларацията за целите на настоящата обществена поръчка.

**2. ТЕХНИЧЕСКО ПРЕДЛОЖЕНИЕ**– Образец № 2 (*файл: III. Образец 2.Техническо предложение.doc*).

Техническото предложение се представя чрез попълване на образеца, като се изготвя въз основа на изискванията на Възложителя в Техническата спецификация и документацията на поръчката и на приложимите нормативни актове.

В техническото предложение участникът описва предлагания подход за изпълнение на поръчката в съответствие с изискванията на Възложителя и прави следните предложения:

* Срок за извършване на обследване и изготвяне на доклад **–** не повече от 14 (*четиринадесет*) календарни дни, считано от датата на влизане в сила на договора – датата, на която е регистриран в деловодната система на Възложителя;
* Срок за изготвяне на инвестиционен проект и оценката за съответствие по част „конструктивна“ – не повече от 21 (*двадесет и един*) календарни дни, считано от датата на приемане на доклада за извършеното обследване до датата на предаване на Възложителя на изготвения проект за разглеждане, обсъждане и разделяне на етапи за изпълнение.
* Срок за представяне на инвестиционния проект в окончателен вариант – не повече от 5 (*пет*) календарни дни след определяне на етапите за изпълнение на строителството.
* Срок за изпълнение на строителството – не повече от 63 *(шестдесет и три)* календарни дни, , считано от датата на получаване на уведомление за съставяне на Протокол за предаване и приемане на одобрения проект и влязлото в сила разрешение за строеж за изпълнение на конкретния строеж - приложение № 1 на Наредба №3 до датата на съставяне на констативен акт за установяване годността за приемане на строежа – приложение № 15 на Наредба №3;
* Срок за предаване на цялата документация, свързана със строителството на Възложителя – не повече от 7 (*седем*) календарни дни след подписване на Констативен акт обр.15.
* Срок за уведомяване за начините и сроковете за отстраняване на дефекти в гаранционния срок – не повече от 7 (*седем*) календарни дни от получаване на известието от възложителя за установен дефект.
* Гаранционен срок на извършените строителни работи – не по-малко от 5 (*пет*) години, от датата на окончателно приемане на извършените дейности.

Участникът следва да предложи „Работна програма“ за изпълнение на дейностите, която се изготвя в съответствие с техническата спецификация и съдържа подробно описание на предлагания подход за работа, планиране на работа и организацията, която ще се създаде на обекта; техническите и човешките ресурси, които ще използва участникът за изпълнение на строителните работи; методите и организацията на текущия контрол, който ще гарантира съответствието на изпълнените работи с основните изисквания към строежи и изпълнението на договора в срок и с изискуемото качество.

**Съгласно чл. 39, ал.1 от ППЗОП с подаването на оферти се счита, че участниците се съгласяват с всички условия на възложителя, в т.ч. с определения от него срок на валидност на офертите – 6 месеца и с проекта на договор.**

С подписване на образеца Участникът декларира, че:

* при изготвяне на офертата са спазени задълженията, свързани с данъци и осигуровки, опазване на околната среда, закрила на заетостта и условията на труд в изпълнение на чл.47, ал. 3 и 4 от ЗОП.;
* в случай, че бъде избран за изпълнител ще поддържа застраховка „Професионална отговорност“ до изтичане на гаранционните срокове на изпълненото строителство.

Към техническото предложение, по образец на участника, се прилагат:

* Документ за упълномощаване, когато лицето, което подава офертата, не е законният представител на участника;
* Декларация за конфиденциалност в случай на приложимост. *Не е конфиденциална информация, на базата на която се извършва оценяването.*

Във връзка с разпоредбата на чл.47, ал.4 от ЗОП органите, от които участниците могат да получат необходимата информация за приложимите правила и изисквания са: Относно приложимите норми към строителството: Министерство на регионалното развитие и благоустройството (<http://www.mrrb.government.bg/>), Дирекция за национален строителен контрол (<http://www.dnsk.mrrb.government.bg/>), като и към Камарата на строителите в България (<https://www.ksb.bg/>); Относно данъци и осигуровки: Министерство на финансите (<http://www.minfin.bg/>). Национална агенция за приходите (<http://www.nap.bg/>); Относно закрила на заетостта и условията на труд: министерство на труда и социалната политика (<https://www.mlsp.government.bg/>), Агенция по заетостта (<http://www.az.government.bg/>), Главна инспекция по труда (<http://www.gli.government.bg/)>, Главна дирекция „Пожарна безопасност и защита на населението“ (<https://www.mvr.bg/gdpbzn>); Относно опазване на околната среда: Министерство на околната среда и водите (<https://www.moew.government.bg/>).

**3. Ценово предложение –** Образец № 3 (файл: *III. Образец 3. Ценово предложение* - изготвя се чрез попълване на съответния образец).

С попълненото Ценово предложение, участникът предлага единични цени за изпълнение на видовете работи на обществената поръчка. Цената за изпълнение се предлага в български лева, до втория знак след десетичната запетая и не може да е по-малка от 0,01 лв.

Единичните цени на видовете строителни работи са формирани на база анализи на единичните цени на всички видове СМР. Анализите се прилагат от участника към попълнения Образец №3 и са част от Ценовото предложение. Комисията за извършване на подбор на участниците сравнява предложените единични цени и приложените към тях анализи, като при установено разминаване между тях, участникът се отстранява от участие в процедурата.

Оценката на техническите и ценовите предложения на Участниците се извършва преди разглеждане на документите за съответствие с критериите за подбор (провеждането на предварителния подбор). Това позволява ценовото предложение да не се представя в отделен запечатан плик.

**4. Договор за възлагане на обществена поръчка.**

Към документацията са приложени файлове *IV. Договор проект.doc -* проект на договор и *IV. Договор приложения.doc –* бланки на приложения към договора.

Текстовете, представени в [*квадратни скоби и наклонен шрифт в черен цвят*], обозначават случаи, в които трябва да бъдат попълнени конкретни данни. Текстовете, представени в [*квадратни скоби и наклонен шрифт в червен цвят*], обозначават пояснения или указания.

Всички дейности по настоящата обществена поръчка се изпълняват при спазване и в съответствие с изискванията на нормативните актове по устройство на територията, опазване на околната среда, управление на отпадъците, енергийна ефективност, безопасност на труда, пожарна безопасност и всички правила и нормативи, приложими към предмета на настоящата обществена поръчка.

Договорът за изпълнение на обществената поръчка влиза в сила на датата на регистриране в система на възложителя и е със срок на действие до изпълнение на всички поети от страните задължения по Договора, но не по – късно от 31.12.2024 год. За начало на изпълнение на строителството ще се счита датата на получаване на уведомление за съставяне на Протокол за предаване и приемане на одобрения проект и влязлото в сила разрешение за строеж за изпълнение на конкретния строеж - приложение № 1 на Наредба №3 от 2003 год. за съставяне на актове и протоколи по време на строителството (Наредба №3).

Съгласно чл.194, ал.2 от ЗОП Възложителят може да сключи договор със следващия класиран участник, когато избраният за изпълнител участник откаже да сключи договор или не се яви за сключването му в определения от възложителя срок, без да посочи обективни причини. Във връзка с разпоредбата на чл. 116, ал.1, т.4, от ЗОП, Възложителят може да замени избрания изпълнител с класирания на второ място, при наличие на следните обстоятелства: • при настъпване на пълна обективна невъзможност за изпълнение; • при прекратяване на юридическо лице без правоприемство, по смисъла на законодателството на държавата, в която съответното лице е установено; • при условията по чл. 5, ал. 1, т. 3 от ЗИФОДРЮПДРСЛ; • когато изпълнителят не е започнал изпълнението в срок до 7 (*седем*) дни, считано от датата на влизане в сила на Договора.

Всяка от Страните може да развали Договора при виновно неизпълнение на съществено задължение на другата страна по Договора, при условията и с последиците съгласно чл. 87 и сл. от Закона за задълженията и договорите, чрез отправяне на писмено предупреждение от изправната Страна до неизправната и определяне на подходящ срок за изпълнение. Разваляне на Договора не се допуска, когато неизпълнената част от задължението е незначителна с оглед на интереса на изправната Страна. Страните ще считат за виновно неизпълнение на съществено задължение на Изпълнителя всеки от следните случаи: • изпълнителят не е започнал изпълнението в срок до 7 (*седем*) дни, считано от датата на влизане в сила; • изпълнителят не е започнал изпълнение на строителството в срок до 14 (*четиринадесет*) дни, считано от датата на подписване на протокол за открита строителна площадка; • изпълнителят е допуснал съществено отклонение от Техническата спецификация.

Преди подписване на договора избраният изпълнител, представя:

* Заверено копие от удостоверение за данъчна регистрация и регистрация по БУЛСТАТ, когато определеният изпълнител е неперсонифицирано обединение на физически и/или юридически лица. Чуждестранното лице представя еквивалентни документи съгласно законодателството на държавата, в която обединението е установено.
* Актуални документи, удостоверяващи липсата на основанията за отстраняване от обществената поръчка, както и съответствието с поставените критерии за подбор. Документите се представят и за подизпълнителите и третите лица, ако има такива. За доказване на липсата на основания за отстраняване се представят документите по чл.58, ал.1 от ЗОП при условията на чл.67, ал.8 от ЗОП.
* Декларация по чл. 59, ал. 1, т. 3 от Закона за мерките срещу изпирането на пари (Образец № 4) – за идентификация на всички физически лица, които притежават или контролират юридическото лице или друго правно образувание, от чието име се подписва договора за изпълнение на поръчката.
* За доказване на съответствието с критериите за подбор се представят заверени копия от:
* удостоверение за правоспособност по реда на Закона за камарите на архитектите и инженерите в инвестиционното проектиране във връзка с чл. 230, ал.1 от ЗУТ;
* удостоверение за вписване по реда на чл.3, ал.2 от Закона за камарата на строителите, придружено от валиден талон. В случай, че участникът е чуждестранно лице може да представи и удостоверение за извършване на еднократна или временна строителна услуга, издадено по реда на чл.25а от ЗКС.
* удостоверения за добро изпълнение на посоченото в Декларацията изпълнено проектиране и строителство, съдържащи стойността, датата, на която е приключило строителството, мястото, вида и обема, както и дали е изпълнено в съответствие с нормативните изисквания (не се изискват удостоверения за добро изпълнение, издадени от община Добричка).
* застраховка „Професионална отговорност“ в съответствие с изискванията на чл.171 или чл.171а или чл. 173 от ЗУТ за проектантите и строителя.
* списък на лица, които ще изготвят инвестиционния проект, включително лицето, което ще извърши оценка на част Конструктивна и лицата, които ще отговарят за техническото ръководство, безопасността на труда и контрола по качество на Строителството – попълнено Приложение № 4 към Договора за изпълнение на поръчката (файл *IV. Договор приложения.doc)*;
* Гаранция за изпълнение на договора в размер на 5 % (*пет на сто*) от Цената на услугите за дейност № 1 и Цената на строителството за дейност № 2. без включен ДДС в една от следните форми: парична сума преведена по сметка на Община Добричка; оригинал на банкова гаранция на същата стойност; застраховка, която обезпечава изпълнението чрез покритие на отговорността на Изпълнителя.

Участникът сам избира формата на гаранцията за изпълнение. Гаранцията – парична сума и банкова гаранция може да се предостави от името на изпълнителя за сметка на трето лице – гарант. Когато избраният изпълнител е обединение, което не е юридическо лице, всеки от съдружниците в него може да е наредител по банковата гаранция, съответно вносител на сумата по гаранцията или титуляр на застраховката. Когато участникът избере гаранцията за изпълнение да бъде банкова гаранция, тогава това трябва да бъде безусловна, неотменима и изискуема при първо писмено поискване, в което Възложителят заяви, че изпълнителят не е изпълнил задължение по договора за възлагане на обществената поръчка. Възложителят ще освободи гаранцията за изпълнение, без да дължи лихви за периода, през който средствата законно са престояли при него.

В договора са уредени условията и сроковете за задържане или освобождаване на гаранцията за изпълнение **-** Възложителят освобождава Гаранцията за изпълнение в срок до 30 (*тридесет*) дни след приключване на изпълнението на Договора и окончателно приемане на Строителството в пълен размер. Гаранцията или съответната част от нея не се освобождава от Възложителя, ако в процеса на изпълнение на Договора е възникнал спор между Страните относно неизпълнение на задълженията на Изпълнителя и въпросът е отнесен за решаване пред съд. Възложителят има право да задържи съответна част и да се удовлетвори от Гаранцията за изпълнение, когато Изпълнителят не изпълни някое от неговите задължения по Договора, както и в случаите на лошо, частично и забавено изпълнение на което и да е задължение на Изпълнителя.

Съгласно договора, гаранционният срок на извършеното строителство се предлага от Изпълнителя в Техническото предложение. В този срок Изпълнителят се задължава за своя сметка да отстрани всички дефекти и/или недостатъци на изпълнените от него строителни работи, с изключение на тези предизвикани от изключителни обстоятелства. За целта Възложителят уведомява писмено Изпълнителя, описвайки видовете и местоположението на откритите недостатъци. Отстраняването на недостатъците се установява с подписването на двустранен протокол от представители на Възложителя и Изпълнителя. В случай че Изпълнителят не предприеме действия за отстраняване на дефектите и/или недостатъците, и/или не ги отстрани в съгласуван с Възложителя срок, Възложителят има право да ги отстрани за сметка на Изпълнителя.

Изготвил:

инж. Емилия Желязкова

*ст. експерт СКС*